Die voortslepende Ugu waterkrisis | News24
Die voortslepende Ugu waterkrisis
HIER in ons deel van die wêreld word ons gereeld herinner aan die belangrikheid van water. Nie omdat die riviere opgedroog het of omdat die damme dolleeg is nie, maar omdat die distrik-munisipaliteit se voorsiening van water gereeld faal.
Verskeie gebiede was die afgelope tyd dae lank sonder water, en ons almal weet wat dit beteken. Indien jy gelukkig is om 'n swembad of 'n groot opgaartenk te hê, kan jy nog oorleef, maar vyf tot ses dae met geen water uit die krane en afhanklik van houers wat elders volgemaak moet word, is alles behalwe draaglik.
Die probleem was so erg dat met die skrywe van hierdie berig, niemand in die munisipaliteit presies geweet het wat die onderbrekings veroorsaak nie.
Die probleme het veral in September so toegeneem dat dit eintlik 'n krisissituasie was met woedende verbruikers aan die een kant wat Ugu beskuldig van onbevoegdheid, terwyl Ugu aan die ander kant verklaar hy kan die frustrasie verstaan, maar die munisipaliteit doen alles wat hy kan om die situasie te normaliseer.
Plaaslike en buite-kundiges se hulp is ingeroep, en hul gevolgtrekking was dat die stelsel gesaboteer word, waarskynlik deur Ugu-werkers met die een of ander grief of punt om te bewys.
Die munisipale bestuurder, DD Naidoo, het verbruikers verseker geen steen sal onaangeroer gelaat word om die nodige stappe te doen om die skuldiges op te spoor en te vervolg nie. Intussen verduur verskeie verbruikers nog steeds 'n waterlose situasie, die gevoel teen Ugu laai op, kommer neem toe dat die komende Desemberseisoen weereens 'n toerismeramp gaan wees omdat mense óf gaan wegbly, óf vroeg huis toe sal vertrek met die gevolglike verlies aan inkomste vir plaaslike sakelui. Alles geldige bekommernisse.
Nou is die vraag - wat gaan gebeur indien die probleem nie opgelos word nie? Die munisipale bestuurder het reeds erken selfs die beste kundiges van buite weet nie wat die onderbrekings veroorsaak nie.
Onbevestigde berigte wil dit hê dat klepkrane op verskeie plekke toegedraai gevind word na onderbrekings, en sowel die munisipale bestuurder as buitekundiges is oortuig sabotasie is a faktor.
Belastingbetaler-aktiviste het verlede week gevra waarom Ugu nog nie 'n klagte by die polisie ingedien het nie. "Wie beskerm hulle?" was die vraag. Feit is dat Ugu wel verlede week 'n klagte ingedien het met die hulp van top-regsmense, en dat die gereg nou sy verloop sal neem.
Op 'n nuuskonferensie verlede Maandag het Naidoo die gemeenskap om verskoning gevra, verklaar dat daar geen verskoning is nie, en dat Ugu sy plig sal doen en die waterkrisis oplos.
Of dit genoeg is om skeptiese drukgroepe tevrede te stel en beledigende aanmerkingsop die sosiale media te keer, sal net die tyd leer.